《古意六首 其一》
唐代·王绩

幽人在何所？紫岩有仙躅。月下横宝琴，此外将安欲。

材抽峄山横，徽点昆丘玉。漆抱蛟龙唇，丝缠凤凰足。

前弹广陵罢，后以明光续。百金买一声，千金传一曲。

世无钟子期，谁知心所属。

作者简介：王绩(约590～644)，字无功，号东皋子，绛州龙门(今山西河津)人。隋末举孝廉，除秘书正字。不乐在朝，辞疾，复授扬州六合丞。时天下大乱，弃官还故乡。唐武德中，诏以前朝官待诏门下省。贞观初，以疾罢归河渚间，躬耕东皋，自号“东皋子”。性简傲，嗜酒，能饮五斗，自作《五斗先生传》 ，撰 《酒经》 、《酒谱》 。其诗近而不浅，质而不俗，真率疏放，有旷怀高致，直追魏晋高风。律体滥觞于六朝，而成型于隋唐之际，无功实为先声。